Երևանի Կարապետ ՈՒլնեցու փողոցի (Քանաքեռ-Զեյթունի վարչական շրջան) 1-ին փակուղու 2-րդ, 4-րդ, 6-րդ, ինչպես նաև հարակից շենքերը գոյություն ունեն դեռ 60-ական թվականներից: Նշված շենքերի բնակիչները տասնամյակներ շարունակ ոչ միայն շուրջօրյա ջրամատակարարում, այլև որակյալ ջուր են ունեցել: Ասում էին՝ Գառնիի ջուրն էր: Այդպես էր մինչև Երևանի ջրմուղի համակարգն օտարերկրացիներին հանձնելը: Նրանց կողմից բնակիչների հանդեպ, իհարկե, որևէ դիտավորություն չկա, պարզապես ջուրն այլևս նախկին համը չունի, նախկինի պես համեղ չէ: Շրջակայքում (և ոչ միայն) նոր շենքեր են կառուցվել, նոր սպառողներ հայտնվել, մի քանի անգամ գետինը քանդվել է և ջրագծերի հետ կապված լուրջ աշխատանքներ են կատարվել: Բնակիչներից ոմանց ենթադրությամբ՝ իրենց մատակարարվող ջուրը փոխվել է կամ ամբողջությամբ, կամ էլ նախկին ջրին խառնվում է այլ ջրաղբյուրի ջուր: Նկատի ունենանք, որ համը ջրի որակական ցուցանիշներից մեկն է, և տվյալ վայրում այդ առումով փաստորեն առկա է հետընթաց: